b'\n_START_ARTICLE_\nKampanija\n_START_SECTION_\nZemljepisna lega in podnebje\n_START_PARAGRAPH_\nOzemlje Kampanije je gri\xc4\x8devnato (51%) in gorato (35%). Samo severni del obale je ravninski (razen Vezuva in vi\xc5\xa1avja Monti Lattani), na jugu se obala dvigne v planoto. Posebno ob glavnih rekah, Volturno in Sarno, je ravnina zelo rodovitna in gosto naseljena. Vzporedno z obalnim predelom, proti notranjosti polotoka, le\xc5\xbei vzdol\xc5\xbe vse de\xc5\xbeele ve\xc4\x8d gorskih skupin, ki sestavljajo jugozahodne Apenine. Med temi te\xc4\x8dejo globoke in dero\xc4\x8de reke, ve\xc4\x8dina katerih se izliva v Tirensko morje._NEWLINE_Podnebje je v raznih predelih Kampanije zelo razli\xc4\x8dno. Na obali je srednja letna temperatura okoli 16 \xc2\xb0C, a v nekaterih gorskih predelih ne presega 8 \xc2\xb0C. Padavin je obilo, predvsem na vi\xc5\xa1jih legah.\n_START_SECTION_\nZgodovina\n_START_PARAGRAPH_\nNajstarej\xc5\xa1a pri\xc4\x8danja o \xc4\x8dlovekovem bivanju v de\xc5\xbeeli so arheolo\xc5\xa1ka najdi\xc5\xa1\xc4\x8da na otoku Capri (zgodnji paleolitik), v Pestumu (srednji paleolitik) in na rtu Palinuro (pozni paleolitik). V zgodnji zgodovinski dobi je tod prebivalo pleme Sannitov in \xc5\xbee v osmem stoletju pr. n. \xc5\xa1t. so se za\xc4\x8deli po ravninah naseljevati Grki. V 6. stoletju pr. n. \xc5\xa1t. so zasedli severne kraje Etru\xc5\xa1\xc4\x8dani, a kmalu so jih za\xc4\x8deli napadati sami Samniti, ki so se spu\xc5\xa1\xc4\x8dali iz hribov na rodovitnej\xc5\xa1a zemlji\xc5\xa1\xc4\x8da. Prav za obrambo mesta Capue so se Etru\xc5\xa1\xc4\x8dani leta 338 zavezali z Rimljani, kar je bil prvi korak do romanizacije vse de\xc5\xbeele, \xc4\x8digar prebivalci so \xc5\xbee leta 90 pr. n. \xc5\xa1t. dobili pravico do rimskega dr\xc5\xbeavljanstva. Po padcu Rimskega cesarstva je bila de\xc5\xbeela pod Ostrogoti, Bizantinci in Langobardi, ki so se najdlje ustavili, \xc4\x8deprav se jim je ljudstvo upiralo. Omembe vredno je mesto Amalfi, ki se je sicer prvo opredelilo za Langobarde, a se je tudi kmalu otreslo njihove oblasti in ostalo samostojno za ve\xc4\x8d kot dve stoletji. Normani so za\xc4\x8deli osvajati te kraje okoli leta 1030, a Neapelj so zasedli \xc5\xa1ele leta 1139. Kot ostale de\xc5\xbeele pod normansko oblastjo, je pozneje tudi Kampanija pre\xc5\xa1la pod Sicilsko kraljestvo, Neapeljsko kraljestvo in Kraljestvo obeh Sicilij, dokler se ni leta 1861 vklju\xc4\x8dila v Kraljevino Italijo.\n_START_SECTION_\nGospodarstvo\n_START_PARAGRAPH_\nZedinjenje z ostalo Italijo je prineslo Kampaniji, kakor vsej ju\xc5\xbeni Italiji sploh, velike probleme. Ker je pa de\xc5\xbeela naravno bogata, saj samo 5% njenega ozemlja ni primernih za obdelovanje, se je kmalu prilagodila novim razmeram, predvsem ekonomski konkurenci severnih pokrajin dr\xc5\xbeave. Z bonifikacijo nekaterih predelov (Vallo di Diano) in s pospe\xc5\xa1enim razvojem majhnih posesti se je \xc5\xbee prej solidno kmetijstvo dobro obneslo. Glavni pridelki so \xc5\xbeito, povrtnine (paradi\xc5\xbenik, cveta\xc4\x8da, arti\xc4\x8doke, \xc4\x8debula), stro\xc4\x8dnice (fi\xc5\xbeol, grah, l\xc3\xb9pina) in sadje (breskve, marelice, \xc4\x8de\xc5\xa1nje, agrumi), a tudi krompir, konoplja in tobak. \xc5\xbdivinoreja je prav tako dobro razvita. Manj\xc5\xa1a se \xc5\xa1tevilo glav drobnice v prid goveda, predvsem bivolov._NEWLINE_V zadnjem stoletju se je mo\xc4\x8dno razvila industrija, najprej plav\xc5\xbe in \xc5\xbeelezarna (Bagnoli pri Neaplju), nato vse ostale. Danes so najva\xc5\xbenej\xc5\xa1e farmacevtska, kemi\xc4\x8dna in strojna industrija. Je pa \xc5\xa1e vedno najbolj aktivna \xc5\xbeivilska industrija, predvsem konzerviranje povrtnin, izdelovanje testenin ter pridobivanje olja in vina. Neapelj in Salerno sta med najaktivnej\xc5\xa1imi italijanskimi pristani\xc5\xa1\xc4\x8di._NEWLINE_Posebno mesto zavzema turizem, ki je va\xc5\xbeen gospodarski dejavnik de\xc5\xbeele. Poleg naravnih lepot nudi Kampanija ve\xc4\x8d zgodovinsko zanimivih krajev. Upo\xc5\xa1tevati je treba tudi ponudbo doma\xc4\x8dih obrti, predvsem \xc4\x8dipkarstva in izdelovanja porcelanastih predmetov (Capodimonte).\n_START_SECTION_\nPrebivalstvo\n_START_PARAGRAPH_\nPo \xc5\xa1tevilu prebivalcev je Kampanija druga de\xc5\xbeela v Italiji (za Lombardijo), a prva po gostoti prebivalstva. Vendar je gostota zaradi zemljepisne lege zelo razli\xc4\x8dna od kraja do kraja. Pokrajina Benevento \xc5\xa1teje samo 139 prebivalcev na km\xc2\xb2, pokrajina Caserta \xc5\xbee 333, pokrajina Napoli pa kar 2632, kar je najvi\xc5\xa1ja gostota prebivalstva v Italiji. Razen tega ima Kampanija \xc5\xa1e dva rekorda, najvi\xc5\xa1ji indeks rojstev in, posledni\xc4\x8dno, najni\xc5\xbejo starost prebivalcev. To sta tudi glavna vzroka brezposelnosti in izseljevanja._NEWLINE_Leta 1980 je 23. novembra zadel pokrajino hud potres devete stopnje Merkalijeve lestvice in sedme stopnje Richterjeve lestvice. Povzro\xc4\x8dil je smrt 2.914 oseb in ogromno gmotno \xc5\xa1kodo.'